นักท่องเที่ยวเข้าไทย 2 เดือนแรกทะลุ 4 ล้านคน รายได้สะพัด 1.42 แสนล.
“ททท.” เปิดตัวเลขนักท่องเที่ยวเดินทางเข้าไทยตั้งแต่ 1 ม.ค.-28 ก.พ. 66 ทะลุะ 4.2 ล้านคน ดันรายได้สะพัดมากกว่า 1.42 แสนล้านบาท จับตาปีนี้ตั้งเป้ารายได้ท่องเที่ยวทะลุ 2.38 ล้านล้านบาท คาดมีนักท่องเที่ยวต่างชาติ 25-30 ล้านคน
“ททท.” เปิดตัวเลขนักท่องเที่ยวเดินทางเข้าไทยตั้งแต่ 1 ม.ค.-28 ก.พ. 66 ทะลุะ 4.2 ล้านคน ดันรายได้สะพัดมากกว่า 1.42 แสนล้านบาท จับตาปีนี้ตั้งเป้ารายได้ท่องเที่ยวทะลุ 2.38 ล้านล้านบาท คาดมีนักท่องเที่ยวต่างชาติ 25-30 ล้านคน
9 มี.ค. 2566

นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า สถานการณ์ท่องเที่ยวภาพรวมช่วง 2 เดือนแรกของปีนี้ (1 ม.ค.- 28 ก.พ.) ยังคงฟื้นตัวดีต่อเนื่อง ทำให้นักท่องเที่ยวต่างชาติเดินทางมาไทยสะสม 4.2 ล้านคน สร้างรายได้มากกว่า 1.42 แสนล้านบาท หลังจากจีนเปิดประเทศเต็มรูปแบบ ส่งผลให้สภาวะเศรษฐกิจเริ่มกลับมาดีขึ้น
ขณะที่นักท่องเที่ยวตลาดยุโรป ยังมีปัจจัยลบที่ส่งผลกระทบทั้งภาวะเศรษฐกิจโลกถดถอย ภาวะเงินเฟ้อและราคาพลังงานปรับสูงขึ้น โดยตั้งเป้าหมายปีนี้มีนักท่องเที่ยวยุโรปเดินทางมาไทย 6 ล้านคน ฟื้นตัว 80% โดยมีค่าใช้จ่ายเฉลี่ยต่อคนต่อครั้ง 70,000 บาท สร้างรายได้ 4.2 แสนล้านบาท ซึ่งปัจจุบันนักท่องเที่ยวยุโรปจากหลายประเทศมีจำนวนวันพักเฉลี่ยเกิน 20 วันหลังไทยเปิดประเทศเต็มรูปแบบเพิ่มขึ้นจากเฉลี่ยพักไม่น้อยกว่า 18 วัน
ทั้งนี้ ตามแผนของททท.ปีนี้เชื่อว่าจะบรรลุเป้าหมายสามารถสร้างรายได้รวมการท่องเที่ยว 2.38 ล้านล้านบาท ฟื้นตัว 80% เมื่อเทียบกับปี 2562 ก่อนวิกฤติโควิด-19 แบ่งเป็นรายได้จากตลาดต่างประเทศ 1.5 ล้านล้านบาท มีจำนวนนักท่องเที่ยวต่างชาติ 25-30 ล้านคน และรายได้จากตลาดในประเทศ 8.8แสนล้านบาท รวมถึงมีจำนวนนักท่องเที่ยวไทยไม่น้อยกว่า 160 ล้านคนต่อครั้ง ภายใต้ “ปีท่องเที่ยวไทย 2566” (Visit Thailand Year 2023: Amazing New Chapters) และยังมีเป้าหมายฟื้นจำนวนนักท่องเที่ยวและรายได้ให้กลับไปเท่ายุคทองเมื่อปี 2562 เคยสูงสุดเป็นประวัติการณ์ด้วยจำนวนนักท่องเที่ยวต่างชาติ 40 ล้านคน ทำรายได้มากเป็นอันดับ 4 ด้วย